|  |  |
| --- | --- |
| Σύλλογος Γονέων & Κηδεμόνων 1ου Γυμνασίου Υμηττού |  **ΕΞΑΙΡΕΤΙΚΑ ΕΠΕΙΓΟΝ**   Αθήνα, 18/02/2023Προς: 1. Δήμαρχο Δάφνης Υμηττού, κ. Μπινίσκο2. Αντιδήμαρχο Τεχνικών Υπηρεσιών, κ. Γιαννακούρα3. Αντιδήμαρχο Παιδείας, κ. Καρακώνη4. Πρόεδρο ΔΕΠ, κ. Βογιατζόγλου5. Πρόεδρο Σχολικής Επιτροπής, κ. ΣκιαδοπούλουΚοιν: 1. Διευθύντρια 1ου Γυμνασίου Υμηττού (και δι’ αυτής στον σύλλογο διδασκόντων) 2. Ένωση Γονέων & Κηδεμόνων Δάφνης Υμηττού |

**ΘΕΜΑ: Επανειλημμένοι Βανδαλισμοί στο Χώρο του 1ου Γυμνασίου Υμηττού**

Για πολλοστή φορά και μέσα σε πολύ σύντομο χρονικό διάστημα το σχολείο μας δέχεται σοβαρό βανδαλισμό, με τάξεις να θυμίζουν εικόνες από πολεμικό μέτωπο, ολοσχερώς καμένες και κατεστραμμένες. Πέραν από το προφανές πρόβλημα που δημιουργείται για τη λειτουργία του σχολείου, είναι σίγουρο ότι τέτοιες εικόνες δεν επιδρούν ευνοϊκά στον έτσι κι αλλιώς ευάλωτο ψυχισμό των εφήβων.

Είναι ευνόητο ότι αρχικά οι ζημιές χρειάζεται να αποκατασταθούν **άμεσα,** καθώς η μυρωδιά των καμένων υλικών είναι διάχυτη σε όλη τη Σχολική Μονάδα και κυρίως στις διπλανές αίθουσες!

Δεδομένης, όμως, της επαναληπτικότητας του ίδιου τύπου βανδαλισμού για τρίτη φορά στο τρέχον σχολικό έτος, **είναι πλέον απολύτως αναγκαίο**, αφενός **να προσδιοριστούν οι καταλληλότερες ενέργειες για την αποτροπή** παρόμοιων καταστροφών στο μέλλον και αφετέρου **να υλοποιηθούν άμεσα!**.  Στο τελευταίο σχολικό συμβούλιο στις 27/1/2023, οι Εκπρόσωποι τόσο του Συλλόγου Καθηγητών όσο και ο Σύλλογος Γονέων σας παρέθεσαν σκέψεις και προτάσεις σχετικές με την αντιμετώπιση του θέματος.

Όμως, **δεν πάει άλλο**! Απαιτείται, δυστυχώς, να παραδεχθούμε ως ενήλικοι ότι έχουμε καθυστερήσει πολύ να δώσουμε λύσεις στα «**ήδη γνωστά από καιρό**» προβλήματα και να δράσουμε προληπτικά για την αποτροπή τέτοιων φαινομένων. Αλλά, κυρίως αυτοί που φέρουν την ευθύνη, χρειάζεται να πάψουν να μεταθέτουν τις ευθύνες και να προχωρήσουν άμεσα σε δράση.

Από μέρους μας **και αυτή τη φορά θα ξαναφωνάξουμε** (όπως χρόνια τώρα)… **Πρέπει ΤΩΡΑ:**

         να αντικατασταθούν οι πόρτες αλουμινίου, που παραβιάζονται με ένα χτύπημα μέτριας εντάσεως.

         να επεκταθεί ο συναγερμός, που είναι εγκατεστημένος σε περιορισμένα σημεία του σχολείου.

         να ενισχυθεί ο φωτισμός του σχολείου.

         να ενταχθούν ψυχολόγοι και κοινωνικοί λειτουργοί στα σχολεία και να σχεδιαστούν προληπτικές δράσεις με σοβαρό σχεδιασμό, για να χτυπηθεί το πρόβλημα στη ρίζα του.

         να προσληφθούν φύλακες, ως **μόνιμο προσωπικό**, που θα γνωρίζει τις ιδιαιτερότητες και τις ανάγκες του σχολείου.

         να ακούσετε το αίτημά μας για ανοικτά σχολεία το απόγευμα, που θα γίνονται σημείο συνάντησης σε καθημερινή βάση, αποτρέποντας την παρουσία παραβατικών συμπεριφορών.

 Βασικός κοινός στόχος πρέπει να είναι να μεταβάλουμε τα Σχολεία σε χώρους που οι  μαθητές θα αγαπούν και θα επιδιώκουν να βρίσκονται σε αυτούς και να τους σέβονται, σε χώρους που θα προάγουν πολιτισμό και παιδεία!

Χρόνια σας τα φωνάξαμε! Καιρός πλέον να μας ακούσετε! **ΔΕΝ ΠΑΕΙ ΑΛΛΟ!**

Με εκτίμηση

Για το ΔΣ

 Η Πρόεδρος Ο Γεν. Γραμματέας

 Ελένη Διαμάντη Γιάννης Αυγουστίνος